讀東坡謫居三適輒次其韻 午窗坐睡
作者：張九成
朝代：宋

paragraphs: 年老目飛花，心化柳生肘。
萬事元一夢，古今復何有。
六月苦夜短，午晝何其久。
頹然北窗下，竹几休兩手。
昏昏不復知，酣適如中酒。
睡鄉日月長，椿靈未爲壽。
形存若蟬蛻，質槁如木朽。
榮辱漫紛紛，正夢那復受。
有夢尚有思，無夢真無垢。
欲呼李太白，醉眠成二叟。